כמה מבין המוני הנופשים בעיר הדרומית מכירים לעומק את עברה המרתק? המוזיאון ההיסטורי של העיר אילת הוקם ביוזמת קבוצות מתנדבים ותיקי אילת מארגונים שונים, כדי להציג את תולדותיה ההיסטוריים, הכלכליים, התעשייתיים וכמובן התיירותיים.
המוזיאון מורכב משלושה אולמות, ובהם שפע של תצלומים, מצגות, דמויות ומיצגים על התפתחותה של העיר.
דגש ניכר מושם על השנים הראשונות של העיר באמצעות מאות תצלומים. עוד במקום: קיר תמונות המתאר את מבצע עובדה ודגל הדיו, מיצג מייסדים-ותיקים, עמדת הנצחה לחללים בני אילת שנפלו במערכות ישראל ובפעולות האיבה, מיצגים של החברות והגופים המרכזיים שליוו ומלווים את העיר מאז הקמתה (ארקיע, נמל אילת, חברת המלח, מקורות והמצפה התת ימי).
נוסף על אלו, במקום ניצב אוטובוס ובו מיצג המתאר את סיפור הטבח במעלה עקרבים. כדאי גם לשים לב לארון הצדפים הגדול המציג מגוון מאוצרות ים סוף.
במוזיאון אפשר לסייר עצמאית או להזמין הדרכה לקבוצות קטנות.
נכון לאביב 2015 מצוי המקום בעיצומם של תהליכי שימור ושיקום.
ואם אתם כבר כאן, מומלץ לבקר בבקתה ששומרה ברחבת אתר אום רשרש ובפסל המתאר את הנפת דגל הדיו.
אל תוותרו: צפייה בסרטים על מבצע עובדה, תיעוד של אילת בשנות ה-50, ה-60 וה-70 והסיפור המרתק על תפיסת האונייה קארין A.